Η κοιλάδα της κατάρας

Η κοιλάδα της κατάρας (Πρωτότυπος τίτλος: Ηow Green Was My Valley), είναι Αμερικανική δραματική ταινία του 1941, σε σκηνοθεσία Τζον Φορντ, βασισμένη στο ομώνυμο μυθιστόρημα του Ρίτσαρντ Λιούελιν, το οποίο διασκεύασε για τη μεγάλη οθόνη ο Φίλιπ Νταν. Πρωταγωνιστές της ταινίας είναι ο Γουόλτερ Πίτζεον, η Μορίν Ο'Χάρα, ο Ντόναλντ Κρισπ, η Σάρα Όλγκουντ και ο μικρός Ρόντι Μακ Ντόουαλ. Η ταινία έχει θέμα της μια οικογένεια Ουαλών ανθρακορύχων των τελών του 19ου αιώνα που μοχθεί για καλύτερες συνθήκες διαβίωσης, ενώ έρχεται αντιμέτωπη με την εξέλιξη και της αλλαγές που φέρνει η βιομηχανική επανάσταση στη χώρα. Η ταινία προτάθηκε για 10 βραβεία όσκαρ και κέρδισε πέντε.

 Υπόθεση 
Κατά το ξέσπασμα της βιομηχανικής επανάστασης στα τέλη του 18ου αιώνα, μια οικογένεια ανθρακορύχων έρχεται αντιμέτωπη με μια σειρά αλλαγών που θα επηρεάσει τη ζωή τους για πάντα. Σύντομα η πράσινη κοιλάδα τους θα υποστεί αλλαγές και εκείνοι θα αναγκαστούν να αναχωρήσουν για την Αμερική προς αναζήτηση καλύτερης μοίρας. Μάρτυρας των αλλαγών και του αντίκτυπου που είχε η βιομηχανική εξέλιξη στην οικογένεια του είναι ο Χιου (Ρόντι Μακ Ντόουαλ), ο βενιαμίν της οικογένειας Μόργκαν, ο οποίος αποτελεί και το τελευταίο μέλος της οικογένειας που αφήνει την πράσινη ουαλική ύπαιθρο. Πριν αφήσει τον τόπο του για να πάει στην Αμερική ο Χιου αναπολεί τα παιδικά του χρόνια, τους γονείς του Γκουίλεμ (Ντόναλντ Κρισπ) και Μπεθ Μόργκαν (Σάρα Όλγκουντ), τη μεγάλη του αδελφή Ανχάραντ (Μορίν Ο'Χάρα) που προκάλεσε σκάνδαλο στην περιοχή για την απαγορευμένη της σχέση με τον εφημέριο Γκρίφιντ (Γουόλτερ Πίτζεον), καθώς και τους μεγαλύτερούς του αδελφούς που δούλευαν μαζί με τον πατέρα τους στα ορυχεία.

 Πληροφορίες 
Η βασισμένη στο μυθιστόρημα του Ρίτσαρντ Λιούελιν, αυτή ταινία είχε ως αρχικό σκηνοθέτη το Γουίλιαμ Γουάιλερ, ο οποίος μετά από διαφωνία με τον παραγωγό της ταινίας Ντάριλ Ζάνουκ, αντικαταστάθηκε από τον Τζον Φορντ. Ο Γουάιλερ ήταν εκείνος που εντυπωσιάστηκε βλέποντας το δοκιμαστικό του μικρού Ρόντι Μακ Ντόουαλ, τον οποίο επέλεξε για τον ρόλο του Χιου. Η ταινία επρόκειτο να γυριστεί στην Ουαλία, πράγμα το οποίο κατέστησε αδύνατο το ξέσπασμα του Β' Παγκοσμίου Πολέμου στην Ευρώπη. Ο Φορντ δημιούργησε αντίγραφο μικρής ουαλικής πόλης με ορυχεία στο ράντσο της εταιρίας Fox στο ΜαλιμπούReel Classics. Παρά το γεγονός ότι η ταινία αναφέρεται στη ζωή ουαλικής οικογένειας, μόνο ένας από τους ηθοποιούς που συμμετείχαν ήταν ουαλικής καταγωγής. Η πανέμορφη Ιρλανδή ηθοποιός, Μορίν Ο Χάρα, που υποδύεται την άτυχη Ανχάραντ, συνεργάστηκε με τον Φορντ σε άλλες τρεις ταινίες: Ρίο Γκράντε (Rio Grande, 1950), Ένας ήσυχος άνθρωπος (A Quiet Man, 1952) και Ο κυρίαρχος του Ειρηνικού (The Wings of Eagles, 1957). Ο Φορντ έλαβε το τρίτο του Όσκαρ Σκηνοθεσίας για την ταινία αυτή.

Η ταινία είναι επίσης γνωστή ως Η πράσινη κοιλάδα μου που αποτελεί τον τίτλο της ελληνικής επαναπροβολής.

 Βραβεία Όσκαρ 
Η ταινία αυτή κατάφερε να κερδίσει το Όσκαρ Καλύτερης Ταινίας το 1941, σε μια χρονιά που οι περισσότερες ταινίες που βρίσκονταν στη δεκάδα είναι πλέον κλασικές. Η ταινία λοιπόν συναγωνίστηκε τις ταινίες: Πολίτης Κέιν (Citizen Kane) του Όρσον Γουέλς, Οι μικρές αλεπούδες του Γουίλιαμ Γουάιλερ, Υποψίες του Άλφρεντ Χίτσκοκ, Ο λοχίας Γιορκ του Χάουαρντ Χοκς και Το γεράκι της Μάλτας του Τζον Χιούστον, υπερισχύοντας έναντι των αντιπάλων της. Ο Ντόναλντ Κρισπ κέρδισε το όσκαρ Β' ανδρικού ρόλου για την ερμηνεία του ως Γκουίλεμ Μόργκαν, ενώ ο Τζον Φορντ απέσπασε το Όσκαρ Καλύτερης Σκηνοθεσίας για τρίτη φορά.

Βραβεία Ακαδημίας Κινηματογράφου (Όσκαρ)
Βράβευση:
 Καλύτερης Ταινίας – Ντάριλ Φ. Ζάνουκ
 Σκηνοθεσίας – Τζον Φορντ
 Β' Ανδρικού Ρόλου – Ντόναλντ Κρισπ
 Φωτογραφίας, Ασπρόμαυρη ταινία – Άρθουρ Σ. Μίλερ
 Καλλιτεχνικής διεύθυνσης (σκηνικών) - Ρίτσαρντ Ντέι, Τόμας Λιτλ και Νέιθαν Χ. Τζουράν

Υποψηφιότητα:
 Β' Γυναικείου Ρόλου – Σάρα Όλγκουντ
 Διασκευασμένου Σεναρίου – Φίλιπ Ντιουν
 Μοντάζ – Τζέιμς Μ. Κλαρκ
 Μουσικής επιμέλειας - Άλφρεντ Νιούμαν
 Ήχου - Έντμουντ Χ. Χάνσεν

 Παραπομπές 

 Εξωτερικοί σύνδεσμοι 


Κατηγορία:Αμερικανικές ταινίες της δεκαετίας 1940
Κατηγορία:Όσκαρ Καλύτερης Ταινίας
Κατηγορία:Ταινίες του 1941
Κατηγορία:Ταινίες παραγωγής 20th Century Fox
Κατηγορία:Ταινίες των οποίων ο σκηνοθέτης κέρδισε Όσκαρ Καλύτερης Σκηνοθεσίας
Κατηγορία:Ταινίες των οποίων ο κινηματογραφιστής κέρδισε Όσκαρ Καλύτερης Φωτογραφίας
Κατηγορία:Αμερικανικές δραματικές ταινίες
Κατηγορία:Ταινίες των οποίων ο καλλιτεχνικός διευθυντής κέρδισε Όσκαρ Καλύτερης Καλλιτεχνικής Διεύθυνσης
Κατηγορία:Ταινίες βασισμένες σε βρετανικά μυθιστορήματα
Κατηγορία:Ταινίες σε σκηνοθεσία Τζον Φορντ
Κατηγορία:Αγγλόφωνες ταινίες
Κατηγορία:Αμερικανικές ασπρόμαυρες ταινίες